Blanár, Juraj, poslanec NR SR (2020-05-19):
Ďakujem veľmi pekne. Vážená snemovňa, vážený pán predsedajúci, dovoľte mi, aby som krátko okomentoval, ako to vôbec prebiehalo v zahraničnom výbore. Ja sa domnievam, že z hľadiska zahraničnej politiky sme dokázali, Národná rada, vždy nájsť spoločný postup. A vďaka tomu aj Slovenská republika, som presvedčený, že sa stala dôležitým a rešpektovaným medzinárodným partnerom vo všetkých zoskupeniach, kde sa nachádzame. A nielen preto, ale aj kvôli tomu, že sme mali množstvo zdatných diplomatov, ktorí potom dokázali reprezentovať Slovenskú republiku na najvyšších úrovniach a myslím si, že tým sa zvyšovala aj ich reputácia. Nepamätám si, že by sa robila z toho nejaká extra politika, aj keď to nechcem zľahčovať, pretože všetko to, čo robíme, je politika. Lebo veľakrát sa stáva, že tu niekto tvrdí, že sa tu politikárči. Áno, politikárči sa, ale všetci, ktorí hovoria, že oni nerobia politiku, sa mýlia, pretože robíme politiku a to neni nič hanlivé, pretože to patrí k našej práci. Politika je súčasť našej práce. Raz ste tu, tak robíte politiku. A preto ma prekvapilo, že sme počas, že sme počas rokovania o tomto bode sa dozvedeli množstvo, alebo sme sa dozvedeli protirečivé výsledky, ktoré sme mali potom na zahraničnom výbore prerokovať. Najskôr sme dostali na zahraničný výbor návrh, ktorý hovoril o tom, že koalícia s opozíciou si bude deliť osem parlamentných zhromaždení v pozícii päť ku trom. To znamená, päť pozícií vedúcich delegácií bude mať koalícia a tri pozície bude mať opozícia, čo som absolútne privítal, pretože to zodpovedá pomernému zastúpeniu mandátov, tak ako ste tu zvolení v Národnej rade Slovenskej republiky. Avšak počas rokovania sme zistili, a keď som mal aj diskusiu s pánom predsedom parlamentu, že tento pomer sa mení, že bude šesť ku dvom, čo ma teda prekvapilo, pretože vždy sme sa snažili v každom parlamente, a som pamätníkom, keďže som tu už viackrát bol zvolený a dostal som dôveru občanov, sme ctili tento pomer. Tak ako v minulom volebnom období ten pomer bol päť ku trom, koalícia a opozícia, tento pomer sme dodržali, avšak teraz tento pomer dodržaný nie je. Ja som to komentoval aj na zahraničnom výbore, že toto nie je cesta, ako, by som povedal, aj ctiť výsledky parlamentných volieb, lebo predsa len je to pomerný systém a mali by sme to jednoducho ctiť. A naviac, bolo to aj pre nás dôležité kvôli tomu, že sme navrhovali na pozíciu vedúceho delegácie parlamentného zhromaždenia NATO, myslím si, že skvelého diplomata, ktorý by dokázal túto pozíciu veľmi dobre zvládnuť a aj rovnako reprezentovať Slovenskú republiku a parlament. Tým nechcem povedať, že ten, ktorý je tam navrhovaný, to nedokáže, avšak predsa len si myslím, že ak nám patrilo, aby sme mali tri miesta a nie dve pre opozíciu, tak si myslím, že táto nominácia bola naozaj dobrá. Bol to návrh na pána Petra Kmeca, ktorý mal byť z našej strany nominovaný na predsedu alebo vedúceho parlamentnej delegácie pri NATO, ale toto bolo odmietnuté tým, že sa ten pomer zmenil šesť ku dvom a v podstate sme dostali svojím spôsobom bezvýznamné pozície, čo nechcem takisto nejako znevažovať, ale určite uznáte, že tie najdôležitejšie delegácie sú Rada Európy, NATO, OBSE a OECD. Čiže to bolo v podstate v tom návrhu, ktorý predložil pán podpredseda Osuský a bol schválený na zahraničnom výbore väčšinou, avšak potom sme sa dozvedeli ešte aj to, že v podstate nebudú rešpektovaní ani naši nominanti, ktorí boli dosadení alebo navrhnutí za náš poslanecký klub ako členovia, obyčajní členovia, ktorí majú záujem pracovať v týchto delegáciách a naviac majú aj skúsenosti. To znamená, že reprezentovali už Radu Európy v tomto prípade, o ktorej hovorím, teda pardon, reprezentovali delegáciu nášho parlamentu v Rade Európy, že tam dokonca dokázali naozaj vystupovať a veľmi dôrazne obhajovať mnohé veci. A myslím si, že to bola rovnako chyba, ktorá si myslím, že nepatrí do parlamentnej zastupiteľskej demokracie, aj keď, samozrejme, ctím, že keď hlasovaním rozhodne väčšina, tak to rešpektujem, ale minimálne takéto veci sa vždy brali do úvahy, že keď niektorá politická strana, ergo poslanecký klub navrhne niekoho za člena, tak bol vždy rešpektovaný bez ohľadu na to, aké boli voči tomu človeku výhrady, lebo aj my môžeme mať rôzne výhrady voči mnohým kolegom z koalície, ktorí tiež nie veľmi, by som povedal, distingvovane komunikujú a označujú povedzme ľudí, ktorí podporujú našu stranu a; ale ctíme to a nesnažíme sa nejakým spôsobom ich atakovať, pretože ich strana, ktorá prešla regulárnymi voľbami, nominovala na túto pozíciu, tak ich rešpektujeme. Avšak tuto v tomto prípade sa to nestalo a musím povedať, že v podstate nepoznám v histórii parlamentu, že by sa také niečo udialo pri práve parlamentných delegáciách. Áno, poznám, že sa niečo udialo, že neposlušní alebo, by som povedal, nepohodlní poslanci boli uprataní do jedného výboru. V tom prípade si, tuším, pamätám, že to bol výbor pre životné prostredie, ale takéto niečo pri parlamentných delegáciách sa neudialo. A napokon to svedčí aj o tom, že aj tie únie priateľstva, ktoré boli odložené na ďalšiu schôdzu, takisto kopírujú tento, by som povedal, deficit, by som povedal, takej primeranej demokratickej empatie koalície voči opozícii. Čiže nič iné nám neostáva, musíme to rešpektovať, lebo máte väčšinu a odsúhlasíte si hocičo, ale bolo potrebné, aby som to tu povedal a vysvetlil korektne, tak ako som to vysvetlil aj na zahraničnom výbore. A ešte raz podotýkam, môžeme mať k mnohým ľuďom výhrady, že sú takí alebo onakí, ale dostali dôveru voličov a sú v tomto parlamente. Rovnako majú taký mandát, ako máte aj vy, ktorí dnes chcete kádrovať. Ale väčšina rozhodne a tú máte vy. Napriek tomu mi dovoľte, aj keď ešte raz, nesúhlasím s tým, že ste nám zobrali jednu pozíciu vedúceho delegácie, kde mohol nás reprezentovať pán Peter Kmec, skúsený diplomat, napriek tomu mi dovoľte, aby som predniesol v rozprave doplňujúci návrh k uzneseniu, ktoré máte pod parlamentnou tlačou 99, ktoré znie nasledovne: Doplňujúci a pozmeňujúci návrh k návrhu Zahraničného výboru Národnej rady na prijatie uznesenia Národnej rady na vymenovanie poslancov Národnej rady Slovenskej republiky za vedúcich stálych delegácií Národnej rady Slovenskej republiky do medzinárodných parlamentných organizácií a ich členov. Je tam jediný bod a ten znie, že: V bode I sa za slová „Juraj Šeliga (ZA ĽUDÍ)“ a pred slová „Martin Beluský (Ľudová strana Naše Slovensko)“ dopĺňajú slová v novom riadku „Ľuboš Blaha (SMER – sociálna demokracia)“. (Rečník sa na chvíľu odmlčal.) Som zvedavý, ako sa budete vy tváriť, pán poslanec, keď budete tu rečniť a bude sa hovoriť o vašom mene a všetci sa začnú smiať. Ste dospelý človek, ale neočakával by som od vás, že budete takto reagovať. Všetci sme v prvom rade ľudia, potom sme straníci a ešte neviem čo iné. Je to normálny návrh, ktorý dávame my (potlesk) za stranu SMER – sociálna demokracia a vy už rozhodnite hlasovaním. (Zaznievanie gongu.) Je to demokratické, avšak nemyslím si, že to patrí do parlamentnej demokracie, kde sa vždy ctili pomerné zastúpenia podľa výsledku vo voľbách. Toľko z mojej strany. Ďakujem za pozornosť, pán predsedajúci.